#Viktória Janov už odmalička milovala všetko kreatívne a tvorivé, a práve to ju priviedlo k práci fotografky. Vyštudovala síce módne návrhárstvo, no pri kreslení a šití jej chýbala komunikácia s ľuďmi, ktorú si môže pri fotení naplno vynahradiť. Predstavujeme ti ďalšiu šikovnú fotografku z našej série Svet vidia cez objektív.
Pozrite si tento príspevok na Instagrame
Od blogovania až k foteniu
Fotenie bolo odjakživa jej koníčkom, no nikdy o ňom neuvažovala ako o svojom budúcom zamestnaní. Napokon ju k nemu priviedlo blogovanie. "Pred asi 6 rokmi som si založila fashion blog, na ktorý som pridávala fotky v istej pravidelnosti. Práve vtedy som sa začala viac zaujímať o fotku ako takú. Začala som viac skúmať svetlo, kompozíciu či technické parametre. Keďže som sa stále snažila zlepšiť obsah po vizuálnej stránke, veľa som sa vtedy o fotení naučila."
Neskôr absolvovala niekoľko kurzov a rozhodla sa tento koníček posunúť na vyšší level. Dnes sa ním živý a je pre ňu veľmi dôležité. "Samozrejme, že rodina je na prvom mieste, no hneď potom je fotenie. Je to celý môj život, pretože foťák mám takmer vždy a všade so sebou a je súčasťou môjho každodenného života. Fotenie nie je len mojou prácou, ale stále najväčšou radosťou, spôsobom, ako vyplniť voľný čas, ako sa prejaviť, tvoriť a niečo tu po sebe zanechať," hovorí Viky.
Pozrite si tento príspevok na Instagrame
Pomohli kurzy aj tutoriály
Každý, kto sa venuje tejto práci však potrebuje mať aj štipku citu pre fotografiu. "Pokiaľ ide o to, myslím, že mám estetické cítenie a tak nejako to ide samo. Technické záležitosti, ako prácu s technikou, so svetlami, niečo o parametroch fotoaparátu som sa naučila prostredníctvom kurzov či tutoriálov," dodáva.
Upraviť fotku na finálnu verziu môže trvať aj hodiny. Je to veľmi individuálne. "Záleží o aký typ fotky ide, či je to napríklad ateliérový portrét, fotka krajinky či svadobná fotka. Prevažne sa však venujem exteriérovému foteniu. Takže povedala by som, že úprava jednej fotky v prípade svadieb trvá pár minút. Pokiaľ však ide o svadobné portréty, môže to byť niekoľko desiatok minút," vysvetľuje.
Pozrite si tento príspevok na Instagrame
Zamilovala si svadby
Jej šálkou kávy je najmä svadobné fotenie, ktoré sa podľa nej lýši od toho bežného. "Svadobný fotograf musí byť veľmi flexibilný a musí rýchlo reagovať. Musí byť empatický, pohotový a mať oči a uši všade, aby nič nezmeškal. Niekedy je ťažké byť celý deň v stopercentnej koncentrácii, nedať na sebe vedieť známky únavy, zachovať si profesionalitu a vedieť sa vyrovnať aj s poznámkami hostí. Je to náročné aj fyzicky, predsa len ste celý deň na nohách, nosíte so sebou techniku a musíte byť súčasťou celého procesu, čiže si nemôžete len tak na hodinku sadkať a vyložiť nohy," dodáva však s úsmevom, čo jasne hovorí o tom, že svoju prácu miluje.
Je veľmi dôležité, aby bol výsledok čo najlepší. Ide o deň, ktorý sa už nezopakuje a o to viac je to pre nich nezabudnuteľný okamih. "Niektorí novomanželia majú svoje obľúbené miesto, kam radi chodia, s niektorými vymyslíme koncept. Dôležité je mať dostatok času, preto sa snažím presvedčiť ich na fotenie v iný deň. Radi sa chodia fotiť na obed, keďže vtedy na to majú priestor, čo však nie je pre fotografov úplne šťastná voľba. My, fotografi máme radi podvečerné svetlo a takzvanú golden hour. Tiež sa už nemusia nikam ponáhľať a je to oveľa uvoľnenejšie. Takisto môžeme cestovať za nejakým pekným miestom, na čo počas svadobného dňa nie je čas," vysvetľuje.
Pozrite si tento príspevok na Instagrame
Fotku tvoria momenty
Dnešná doba je doslova preplnená fotografmi. Každý z nich ale fotí inak. Každý z nich má svoj jedinečný fotografický šiesty zmysel. Viky sa od ostatných kolegov odlišuje tiež. "Myslím, že moje fotky tvoria po väčšine momentky a nie násilné nútené pózy (aj keď občas sa tomu nedá vyhnúť). Snažím sa tvoriť veselé, oku lahodiace fotografie. Mám rada teplejšie tóny a vyhýbam sa veľmi výrazným štýlom úpravy fotografií," prezrádza.
Viky sa na každé fotenie poctivo pripravuje, čo znamená, že si vytvára určitý obraz a koncept. Vždy sa snaží vcítiť do osoby, ktorú fotí. "Som veľmi empatický človek a aj pri fotení sa dosť zameriavam na emócie, takže sa snažím vychytávať tie správne momenty."
Pozrite si tento príspevok na Instagrame
Inšpirujú ju príbehy
Pri fotení ju inšpirujú všetci ľudia navôkol a každodenné situácie, s ktorými sa stretáva. "Sledujem aj množstvo slovenských či zahraničných fotografov, inšpirácie hľadám aj na Pintereste či Instagrame. Rada si pozerám staré fotky a počúvam príhody z minulosti, napríklad od starých rodičov. Myslím, že množstvo prvkov zo svadieb našich babičiek sa vracia opäť do dnešných trendov."
Mladá fotografka sa môže pochváliť aj ocenením, láka ju aj film. "Nedávno som získala ocenenie v súťaži Super blogeri 2019 v kategórií Lifestyle za najlepší obsah, čo úzko súvisí s fotografiou. Rada by som robila túto prácu čo najdlhšie a v budúcnosti by som sa možno rada venovala umeleckým svadobným krátkym filmom," objasňuje svoje plány do budúcna Viky.
Pozrite si tento príspevok na Instagrame
Zvláštne požiadavky sa nájdu vždy
Klienti majú vždy nejaké požiadavky, zvlášť s nevestami má zaujímavé skúsenosti. "Taká klasika je, že ľudia majú svoju obľúbenú "foto stranu" , prípadne chcú niečo odretušovať. Niektorí hostia sa nechcú fotiť vôbec. A stalo sa mi aj, že nevesta chcela zmenšovať ruky či bradu na všetkých fotkách," prezrádza na záver Viky.